APSTIPRINĀTS

ar Ventspils pilsētas

Izglītības pārvaldes vadītāja

14.06.2021. rīkojumu Nr. 173

|  |  |  |
| --- | --- | --- |
| **Radošo spēju un intelekta attīstības skolas “Gudrinieks”** **autorprogrammas izstrādes pieteikuma konkursa**  **NOLIKUMS**  Nr. 1-17/4 | | |
|  | *Izdots saskaņā ar Ventspils pilsētas domes 07.12.2018. nolikuma Nr.2 “Ventspils pilsētas pašvaldības iestādes “Ventspils pilsētas Izglītības pārvalde” nolikums” 13.6.punktu* | |

1. **Vispārīgie jautājumi**
   1. Nolikums nosaka kārtību, kādā tiek organizēts Radošo spēju un intelekta attīstības skolas “Gudrinieks” (turpmāk – skola “Gudrinieks”) autorprogrammas izstrādes pieteikumu konkurss (turpmāk – Konkurss).
   2. Konkursa mērķis ir izvēlēties atbilstošāko skolas “Gudrinieks” autorprogrammas īstenotāju (turpmāk – Pretendents), ņemot vērā Ventspils pilsētas domes 2020.gada 17.decembrī apstiprināto Rīcības programmu darbam ar apdāvinātiem Ventspils pilsētas pašvaldības izglītības iestāžu izglītojamiem 2021. – 2023.gadā [[1]](#footnote-1).
   3. Konkursa uzdevums ir izvērtēt skolas “Gudrinieks” autorprogrammas atbilstību izvirzītajām prasībām un pieejamam finansējumam, kā arī tās īstenotāja profesionālo kompetenci.
2. **Autorprogrammas pamatkritēriji**
   1. Autorprogrammas mērķis ir veicināt Ventspils pilsētas pašvaldības vispārējās izglītības iestāžu izglītojamo individuālo prasmju, kreatīvo un inovatīvo spēju attīstību STEM jomā, nodrošinot radošu nodarbību vidi – pētot, modelējot, eksperimentējot un analizējot. Šī mērķa sasniegšanai finansiāli tiek atbalstīta autorprogrammas realizēšana, kuras īstenošanā noteiktas sekojošas prioritātes:
      1. autorprogrammai jāparedz atbalsts ikviena izaugsmei – ietver efektīvus institucionālus risinājumus atbalsta nodrošināšanai ikviena izglītojamā izaugsmei, gan risinājumus, kas paredz aktīvas sadarbības veidošanu ar vietējo kopienu izglītības resursu un iespēju mērķtiecīgai izmantošanai un izglītības mērķu sasniegšanai;
      2. autorprogrammā tiek norādīts, kā tiks papildināts jaunais kompetencēs balstītais pamatizglītības standartā noteiktais īstenojamais mācību saturs.
   2. Autorprogrammai jānodrošina skolas “Gudrinieks” darbība divu mācību gadu ietvaros no 1.septembra līdz 31.maijam, nodarbības divas reizes mēnesī – sestdienās, tai skaitā skolu mācību brīvlaikos, no plkst.10:00 – 14:00.;
   3. Autorprogrammas mērķauditorija ir 4. – 9.klases izglītojamie.
   4. Pamatdarbības forma ir grupu nodarbības līdz 15 audzēkņiem katrā klašu grupā.
   5. Autorprogrammas īstenošanai uz līguma pamata bez atlīdzības tiek piešķirtas mācību telpas Ventspils Valsts 1.ģimnāzijā, Kuldīgas ielā 1, Ventspilī, aprīkojums mācību procesa nodrošināšanai (4.pielikums), kā arī planetārijs un observatorija Ventspils Jaunrades namā, Maiznieku ielā 11, Ventspilī.
3. **Pretendentu atlases komisija**
   1. Konkursa organizēšanu, norisi un pretendentu iesniegto dokumentu izvērtēšanu veic pretendentu atlases komisija (turpmāk – Komisija), kas tiek izveidota ar Ventspils pilsētas Izglītības pārvaldes (turpmāk – Izglītības pārvalde) vadītāja rīkojumu.
   2. Komisijas sēdes ir slēgtas, tās tiek protokolētas. Protokolu paraksta Komisijas sēdes vadītājs un sekretārs.
   3. Komisiju vada un tās darbu organizē Komisijas priekšsēdētājs.
   4. Ja Komisijas sēdē nepiedalās tās priekšsēdētājs vai sekretārs, Komisijas locekļi no sava vidus ar vienkāršu balsu vairākumu ievēl sēdes vadītāju vai sekretāru.
   5. Komisija ir lemttiesīga, ja tajā piedalās vairāk kā puse no tās locekļiem.
   6. Komisija pieņem lēmumus ar vienkāršu klātesošo Komisijas locekļu balsu vairākumu. Ja Komisijas locekļu balsis sadalās vienādi, izšķirošā ir sēdes vadītāja balss.
   7. Komisija:
      1. atbilstoši iesniegtajiem dokumentiem novērtē Pretendentu atbilstību Konkursā izvirzītajām prasībām;
      2. ir tiesīga lemt par ekspertu ar padomdevēja tiesībām pieaicināšanu Komisijas sēdēs;
      3. organizē tikšanās (klātienes vai attālinātas) ar Pretendentiem;
      4. ir tiesīga lemt par papildu Konkursa vērtēšanas kārtas organizēšanu un/vai papildu informācijas pieprasīšanu no Pretendentiem, Konkursa termiņa pagarināšanu;
      5. sniedz priekšlikumus Ventspils pilsētas domes Izglītības komisijai par piemērotākajiem Pretendentiem.
4. **Pretendentiem izvirzītās kvalifikācijas prasības**
   1. Pretendentiem tiek izvirzītas šādas prasības:
      1. Izglītības iestāžu reģistrā reģistrēta izglītības iestāde (juridiskām personām);
      2. atbilstība vienai no prasībām, kas norādītas 11.09.2018. Ministru kabineta noteikumu Nr.569 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” 2. vai 8.punktā (fiziskām personām);
      3. uz pretendentu (fizisku personu) neattiecas Izglītības likumā un Bērnu tiesību aizsardzības likumā noteiktie ierobežojumi strādāt par pedagogu;
   2. Autorprogrammas īstenošanai Pretendenta pieaicinātajām personām tiek izvirzītas nolikuma 5.1.2. un 5.1.3.punktā noteiktās prasības.
5. **Iesniedzamie dokumenti un kārtība**
   1. Pretendentam jāiesniedz sekojoši dokumenti:
      1. pieteikums (1.pielikums);
      2. apraksts (2.pielikums);
      3. tāme (3.pielikums).
   2. Nolikuma 5.1.punktā norādītie dokumenti iesniedzami **līdz 2021.gada 19.jūlijam**:
      1. *nosūtot pa pastu*, norādot adresātu Ventspils pilsētas Izglītības pārvalde, Raiņa iela 10, Ventspils, LV-3601;
      2. *iesniedzot personīgi* Ventspils pilsētas Izglītības pārvaldē, Raiņa ielā 10, Ventspilī, 2.stāvā, 14.kabinetā, iepriekš piesakoties par tālr. 636 01221;
      3. *nosūtot uz e-pastu* [vip@ventspils.lv](mailto:vip@ventspils.lv).
   3. Dokumenti noformējami datorrakstā un iesniedzami vienā eksemplārā latviešu valodā.
   4. Iesniedzot dokumentus pa pastu vai personīgi, dokumentu kopums jācauršuj vai jācaurauklo. Dokumentos nav pieļaujami neatrunāti labojumi vai svītrojumi.
   5. Iesniedzot dokumentus elektroniski, tie jāparaksta ar drošu elektronisko parakstu un laika zīmogu.
   6. Pretendents, parakstot un iesniedzot autorprogrammas pieteikumu, piekrīt visiem Konkursa noteikumiem un ir atbildīgs par pieteikumā norādīto ziņu patiesumu, kā arī apņemas īstenot autorprogrammu, ievērojot visas spēkā esošās normatīvo aktu prasības.
   7. Iesniegtie dokumenti Pretendentam atpakaļ netiek izsniegti, izņemot gadījumu, ja:
      1. Konkurss tiek atsaukts pēc pretendentu pieteikšanās termiņa beigām un pretendents rakstveidā pieprasa iesniegto dokumentu izsniegšanu;
      2. pretendents rakstveidā atsauc iesniegto pieteikumu pirms pretendentu pieteikšanās termiņa beigām.
   8. Nefinansēto autorprogrammu konkursa pieteikumu dokumentācija tiek uzglabāta vienu gadu pēc konkursa termiņa beigām un pēc tam tiek iznīcināta.
6. **Pieteikumu izskatīšana, vērtēšanas kritēriji un lēmuma pieņemšana**
   1. Konkursa komisija nodrošina Konkursa norisi vismaz divās kārtās:
      1. *pirmajā kārtā* novērtē Pretendentu atbilstību Konkursa nolikumā izvirzītajām prasībām atbilstoši iesniegtajiem dokumentiem;
      2. *otrajā kārtā* organizē tikšanos ar Pretendentiem, kuru iesniegtie dokumenti atbilst Konkursa nolikumā izvirzītajām prasībām.
   2. Konkursa pirmajā kārtā, kura notiek piecu darba dienu laikā pēc pieteikšanās termiņa beigām, Konkursa komisija:
      1. pārbauda, vai Pretendents ir iesniedzis visus šajā nolikumā noteiktos dokumentus noteiktajā kārtībā un termiņā. Pretendenti, kuri nav iesnieguši visus šajā nolikumā paredzētos dokumentus vai arī tos nav iesnieguši noteiktajā kārtībā un termiņā, netiek vērtēti;
      2. novērtē atbilstoši iesniegtajiem dokumentiem Pretendenta atbilstību nolikuma 4.1.punktā minētajām prasībām, izvēlas atbilstošākos Pretendentus, kas tiks aicināti uz Konkursa otro kārtu.
   3. Konkursa otrā kārta notiek ne vēlāk divu nedēļu laikā pēc pretendentu pieteikšanās termiņa beigām.
   4. Tikšanās laikā Pretendents Konkursa komisijai prezentē pieteikto skolas “Gudrinieks” autorprogrammu, atbild uz Konkursa komisijas locekļu jautājumiem.
   5. Pēc tikšanās ar Pretendentu Komisijai ir tiesības rakstveidā pieprasīt Pretendentam iesniegt papildu vai skaidrojošu informāciju, apliecinošus dokumentus, nosakot iesniegšanas termiņu, kas nepārsniedz divas nedēļas.
   6. Autorprogrammu pieteikumu vērtēšanai otrajā kārtā noteiktie kvalitatīvie kritēriji:
      1. skaidri redzama sasaiste starp autorprogrammas mērķi un aktivitātēm;
      2. skaidri definēts autorprogrammas pamatojums;
      3. pārskatāma plānoto pasākumu struktūra un saturs;
      4. aktivitātes vērstas uz autorprogrammas paredzamajām mērķgrupām;
      5. precīzi definēti autorprogrammas īstenošanas rezultāti;
      6. autorprogrammas pieteikums pārliecina par kvalitatīvu programmas realizēšanu, pretendentam ir atbilstošas spējas un pieredze autorprogrammas īstenošanā, programmas vadītājam un programmā iesaistītajām personām ir atbilstoša pieredze un kompetence;
      7. autorprogrammas pieteikuma tāmes precizitāte un pamatotība (izdevumu pozīcijas nepieciešamas programmas aktivitāšu īstenošanai un programmas rezultāta sasniegšanai, ir balstītas uz pamatotām vajadzībām un reālām tirgus cenām, tāmē nav iekļautas nepamatotas izmaksas).
   7. Konkursa otrajā kārtā katrs Komisijas loceklis individuāli vērtē Pretendentu un piešķir punktus augošā secībā no 1 līdz 10. Kopējais Pretendenta vērtējums tiek iegūts, summējot visu Komisijas locekļu individuālo vērtējumu par katru Pretendentu.
   8. Pēc rezultātu apkopošanas Komisija izvēlas Pretendentus, kas saņēmuši augstāko novērtējumu, un iesniedz Ventspils pilsētas domes Izglītības komisijai priekšlikumu par piemērotākajiem Pretendentiem.
   9. Pēc Konkursa noslēguma Izglītības pārvalde rakstiski paziņo Pretendentiem Konkursa rezultātu divu nedēļu laikā.
   10. Atkārtotu pretendentu Konkursu izsludina, ja:
       1. Konkursam nav pieteicies neviens pretendents;
       2. saskaņā ar Konkursa komisijas ierosinājumu neviens no pretendentiem neatbilst Amatam izvirzītajām prasībām.
   11. Ar Konkursa uzvarētāju tiek slēgts līgums par skolas “Gudrinieks” autorprogrammas īstenošanu 2021./2022. un 2022./2023.mācību gados, ar iespēju līguma termiņu pagarināt uz ne vairāk kā trīs mācību gadu periodu, ja skolas “Gudrinieks” autorprogrammas īstenotājs saņēmis pasūtītāja (Izglītības pārvaldes) pozitīvu novērtējumu.
7. **Nobeiguma noteikumi**
   1. Konkursa nolikums tiek publicēts Izglītības pārvaldes mājas lapā [www.vip.ventspils.lv](http://www.vip.ventspils.lv). Skaidrojumus par Konkursu un nolikumu sniedz Ventspils Jaunrades nama direktore Vita Hermansone (tālr. 63622805, [vita.hermansone@ventspils.lv](mailto:vita.hermansone@ventspils.lv)).
   2. Konkursa dokumentu saglabāšana tiek nodrošināta saskaņā ar Izglītības pārvaldes nomenklatūru, ievērojot normatīvo aktu prasības fizisko personu datu aizsardzības un informācijas atklātības jomā.

Vadītāja

Ineta Tamane

|  |  |
| --- | --- |
| Saskaņots |  |
| Vadītāja vietniece | Jana Bakanauska |
|  |  |
|  |  |
| Ventspils Jaunrades nama direktore | Vita Hermansone |
|  |  |
|  |  |
| Administratīvās nodaļas vadītāja | Ilva Jansone |

1. <https://www.ventspils.lv/files/dokumenti/domessedes/lemumi/2020/17122020/168_par-ricibas-programmas-darbam-ar-apdavinatiem-ventspils-pilsetas-pasvaldibas-izglitibas-iestazu-audzekniem-2021_--2023_gada-apstiprinasanu.pdf> [↑](#footnote-ref-1)